I det nye år får patientforeninger, idrætsforeninger og andre grupper af frivillige adgang til at søge om tilskud til nye aktiviteter og tilbud, der er nyskabende i forhold til sundhed, og som ikke findes i forvejen i Frederikshavn Kommune. Formålet med den nye Sundhedspulje er at sætte handling bag Frederikshavn Kommunes sundhedspolitik – Sundhed med lyst til livet. - Mange har bidraget i processen med at udarbejde og formulere vores sundhedspolitik, som både handler om at fremme den mentale og fysiske sundhed og det sociale fællesskab. Sundhedspuljen på 300.000 kr. er måske ikke kæmpe stor, men den kan bidrage med starthjælp til at give visionerne liv i form af nye, spændende tilbud, siger Anders Broholm Andersen, der er formand for Sundhedsudvalget i Frederikshavn Kommune.

Referat:
Fra 2018 kan der søges om tilskud til aktiviteter og tilbud, der skaber sundhed for borgere i Frederikshavn Kommune.